# VILTFORVALTNINGENS PRIORITERTE KUNNSKAPSBEHOV 2024

## Bakgrunn

Hvert år betaler jegerne inn jeger- og fellingsavgifter til Viltfondet. Disse midlene blir benyttet til tiltak som fremmer viltforvaltningen, jf. viltlova § 43.

Bruken av midlene i Viltfondet drøftes med representanter for brukerinteressene. Dette må ses i sammenheng med at arbeidet med konkrete tiltak i mange tilfelle krever innsats fra de frivillige organisasjonene, og at de sentrale leddene i disse organisasjonene skal kunne ha synspunkt på disponeringen.

Budsjettmidlene fordeles mellom høstbare og ikke høstbare arter basert på erfaringstall.

## Søknad om tilskudd til viltformål

Midlene under posten er rettet mot oppbygging av kunnskapsgrunnlaget for forvaltning av viltressursene, og økt næringsutvikling. Tiltakene som blir iverksatt skal gi bedre kunnskap om arter og bestander, og hvordan de kan høstes på beste måte. Midler under posten kan også gå til tilskudd til vilttiltak og prosjekt i regi av regionale og landsomfattende organisasjoner, og lokale vilt- og utviklingstiltak som er nødvendige for senere å kunne sette i verk praktiske tiltak i distriktene. Det kan også gis tilskudd til sentrale organisasjoner som utfører oppgaver for viltforvaltninga. I tillegg skal posten dekke utgifter til overvåkning for å sikre kontinuerlig oversikt over bestandsstatus og utvikling av arter og grupper av viltarter. Overvåkningsprosjektene skal gi et årlig oppdatert datagrunnlag for å sette i verk sentrale, regionale og lokale tiltak for forvaltning og justering av virkemiddel og avdekke kunnskapsbehov.

Frist for å sende inn søknad er 15. januar 2024. Søknad skal sendes inn gjennom Miljødirektoratet sitt elektroniske søknadssenter. Søknader behandles etter [forskrift om](https://lovdata.no/dokument/SF/forskrift/2018-12-19-2172?q=vilt)

[tilskudd til viltformål](https://lovdata.no/dokument/SF/forskrift/2018-12-19-2172?q=vilt).

## Avsatte midler for 2024

I Prop.1 S (2023-2024), LMD, er post 114071, tilskudd til viltformål, tildelt 39.778 mill. kroner.

Innenfor denne rammen skal posten dekke tiltak i forbindelse med forvaltning av hjortevilt, under dette tiltaksretta undersøkelser, metodeutvikling, tilskudd til praktiske tiltak, medvirke til å løse oppgaver og stimulerings- og informasjonstiltak i regi av organisasjoner og andre. Videre skal posten dekke tiltak i villreinforvaltninga som drift av villreinområda, telling av bestander, overvåkning, styrking av oppsyn og registrering i villreinområda, og utvikling av driftsplaner. Innbetalte fellingsavgifter skal føres tilbake til det enkelte villreinområdet, og midlene skal disponeres av villreinnemnda.

En andel av tilskuddsmidlene fordeles til statsforvalterne og fylkeskommunene til regionale prosjekter. Dette utgjør årlig ca. 15 mill. kroner.

Av de avsatte midlene blir ca. 85 % tildelt prosjekter som omhandler høstbart vilt og ca. 15 % tildelt prosjekter som omhandler ikke høstbart vilt.

## Prioriterte kunnskapsbehov 2024

Regjeringen vil legge til rette for en bærekraftig forvaltning av de høstbare viltartene og

gode rammer for jakt og fangst. Det er et potensial for økt næringsutvikling og verdiskaping, knyttet til blant annet salg av jakt og jaktopplevelser, og videreutvikling av viltkjøttnæringa. Prioriteringer framover vil være å gjennomgå og modernisere viltloven, bygge opp under en bærekraftig viltforvaltning og legge til rette for økt næringsutvikling basert på

jakt og vilt som matressurs.

Det er fortsatt behov for kunnskap om arter og bestander, og hvordan de kan høstes på

beste måte.

Under følger prioriterte kunnskapsbehov for 2024. Behovene er ført opp i tilfeldig

rekkefølge. Behovene er diskutert med representanter for brukerinteressene.

Avsatte midler til formålet er begrenset, og nærmere prioriteringer må gjøres når søknadene er mottatt.

### Svartand

Det er behov for en totaltelling av svartand for hele landet. Fram til nå har vi kun hatt

informasjon fra deler av Sør-Norge.

### Storskarv

Det er behov for kursing eller annen opplæring av jegere for at de bedre skal kunne

skille mellom storskarv og toppskarv under jakt. I tillegg kan andre ting ved skarvjakt

som for eksempel å skille ut ungfugl inkluderes, selv om dette antagelig er et mindre

problem.

### Ærfugl

Hekkebestanden av ærfugl i Skagerrak overvåkes gjennom det Nasjonale overvåkings-programmet for sjøfugl. Det er likevel et behov for å følge denne bestanden tettere, og å studere effektene av jakt frem mot neste jakttidsrevisjon.

### Rype

Lirype og fjellrype er de småviltartene flest jegere jakter på. En god forvaltning av rypa og

rypejakta er derfor viktig. Gode prosjekter som ser på rypas bestandssvingninger,

predasjonstrykk, tilpasning til klima, jaktas påvirkning og forvaltningsmodeller er stadig

aktuelle.

### Fjellrype

For lirype gjennomføres det takseringer over store deler av landet som gir gode estimat på lirypebestanden og årlig kyllingproduksjon. For fjellrype gjennomføres ikke de samme takseringene, da metodikken brukt på lirype ikke er egnet for fjellrype. Å få på plass en god takseringsmetodikk for fjellrype, samt en kartlegging av fjellrypenes områdebruk kan gi et bedre grunnlag for framtidig forvaltning av denne arten.

### Gås

Kunnskapsbehovet knyttet til jaktbare gjess er i stor grad styrt av internasjonale

prosesser gjennom det Europeiske gåsesamarbeidet (EGMP). For 2024 vil dette i all

vesentlighet dreie seg om videreføring av eksisterende prosjekter.

Det er behov for å se på jaktbegrensingen på grågås i Finnmark. Opplæring av jegere som jakter gås kan kanskje åpne for mer jakt på gås i Finnmark, der det av hensyn til fredete arter er begrensning i arealer det er tillatt å jakte gås. Fortsatt er risiko for feilskyting en trussel for dverggås og særlig sædgås, men på bakgrunn av beiteskadeproblematikk på åker er det behov for faglige innspill til nye avgrensinger av området for å komme landbruket i møte. Et større søkelys på gås som matressurs kan bidra til å opprettholde et godt og nødvendig jakttrykk samtidig som konfliktene holdes på et akseptabelt nivå.

### Skadeskyting

I forbindelse med stor dødelighet av ærfugl vinteren 2019/2020 ble det avdekket at flere

av fuglene hadde hagl i seg. Undersøkelser av omfanget av skadeskyting er viktig for å

sikre at jakta gjennomføres på en human og god måte.

### Hjortevilt

Det registreres stadig synkende kondisjon hos mange bestander. Overvåkingsprogrammene på bestand og helse gir god oversikt over situasjonen, men det er behov for å se nærmere på årsakssammenhengene og hvilke tiltak som gjøres for å snu trenden?

### Hare

Tilbakemeldinger fra lokale jegere sør i landet tyder på at harebestanden er betydelig redusert seinere år. En kartlegging av årsakssammenhenger til denne tilbakegangen anses som interessant.

### Rødrev

Rødreven er, til tross for sin tallrikhet, en art som det likevel er lite kunnskap rundt. Det er behov for å se på bestandsutvikling, tilpasning til menneskelig aktivitet og klima, og hvordan den påvirker annet vilt.

### Bever

Hvordan er jakttid på bever tilpasset yngletiden, og hvilken bestandsutvikling gir dagens

forvaltning av bever.

### Annet

Det er begrenset med midler til ikke høstbare arter over denne tilskuddsordningen.

Gjennom de siste revisjonene av jakttidsforskriften er det flere arter som er tatt ut av

forskriften. Ved siste revisjon var dette heilo og rødvingetrost. Artene er tatt ut pga.

negative endringer i bestandene over tid. Dette kan endre seg i positiv retning for

bestandene, og artene kan bli høstbare igjen. Dette kan også omfatte arter som tidligere ikke har vært høstbare, men der sterk bestandsutvikling og/eller økende konfliktnivå kan gjøre det aktuelt å åpne for uttak gjennom jakt. For noen arter kan kunnskapsgrunnlaget være mangelfullt. Kunnskap om bestandsutvikling for disse artene vil derfor være viktig. Det stilles stadig større krav til en helhetlig og kunnskapsbasert forvaltning der man ser viltet, viltets leveområder og hvilke faktorer som påvirker disse i sammenheng. Økt kunnskap som rettes mot viltet og hvordan en kan forvalte viltet på en bærekraftig måte i tråd med lovverket er nødvendig.

Prosjekter som ser på hvordan arter og økosystemer fungerer sammen og påvirker hverandre vil ha prioritet framfor prosjekter rettet mot enkeltarter.

For prosjekter eller aktiviteter som rettes mot trua arter henvises til tilskuddsordningen; "*Tilskudd til trua arter*".